Na temelju članka 13. Zakona o udrugama ("Narodne novine" broj 74/14 i 70/17), Skupština udruge OTVORENA MEDIJSKA GRUPACIJA održana dana 28.12 2019. donijela je novi

# **STATUT**

udruge

OTVORENA MEDIJSKA GRUPACIJA

## I. OPĆE ODREDBE

Članak 1.

Ovim Statutom reguliraju se odredbe o nazivu, sjedištu i području djelovanja udruge, o zastupanju, izgledu pečata, području djelovanja, o ciljevima te djelatnostima kojima se ostvaruju ciljevi, o ostvarivanju javnosti rada udruge, o članstvu i članarini, pravima, obvezama i stegovnoj odgovornosti članova, o unutarnjem ustrojstvu, o tijelima udruge, njihovom sastavu, ovlastima, načinu odlučivanja, uvjetima i načinu izbora i opoziva, trajanju mandata te odgovornosti članova, imovini i raspolaganju s mogućom dobiti, načinu stjecanja imovine, prestanku postojanja, postupku likvidacije u slučaju prestanka postojanja Udruge, načinu rješavanja sporova i sukoba interesa unutar udruge, izboru i opozivu likvidatora, te postupku s imovinom u slučaju prestanka udruge.

Riječi i pojmovi koji imaju rodno značenje korišteni u ovom Statutu jednako se odnose na muški i na ženski rod bez obzira jesu li korišteni u muškom ili ženskom rodu.

Članak 2.

Puni naziv Udruge je: OTVORENA MEDIJSKA GRUPACIJA

Skraćeni naziv udruge je: O.M.G.

Naziv Udruge na engleskom jeziku glasi: OPEN MEDIA GROUP.

Udruga djeluje na području Republike Hrvatske.

Članak 3.

Sjedište Udruge je u Zagrebu.

Odluku o promjeni adrese sjedišta donosi Izvršni odbor.

Udrugu u pravnom prometu predstavljaju i zastupaju predsjednik Udruge i izvršni direktor.

Otvorena medijska grupacija je nevladina neprofitna pravna osoba, i upisana u Registar udruga Republike Hrvatske.

U Udruzi radi stručno programsko osoblje te administrativno i pomoćno osoblje. Udruga ima pravilnik o radu kojim se detaljnije propisuju prava i obaveze zaposlenika i zaposlenica Udruge. Pravilnik o radu donosi Izvršni odbor.

Članak 4.

Udruga može osnivati podružnice.

Odluku o osnivanju podružnica donosi Izvršni odbor.

Podružnice nisu pravne osobe.

Članak 5.

Udruga ima pečat. Pečat Udruge je pravokutnog oblika, dimenzija 18x47 mm sa skraćenim nazivom i sjedištem udruge.

Pečat čuva i ovlašten je koristiti predsjednik Udruge i drugi članovi Udruge koje on ovlasti.

Članak 6.

Članovi/ce Udruge u obavljanju svojih zadataka u okviru djelatnosti Udruge, za svoj rad unutar Udruge neće primati novčanu ili bilo kakvu drugu materijalnu ili nematerijalnu naknadu od krajnjih korisnika/ca.

Članovi/ce Udruge neće se služiti volontiranjem u Udruzi kako bi promovirali sebe odnosno u svojem radu izvan Udruge na istom području stjecali materijalnu dobit.

Članice i članovi Udruge koji se u svojem privatnom ili poslovnom djelovanju van Udruge bave aktivnostima u područjima sličnim ili istim onima Udruge moraju djelovati na način koji njih i Udrugu ne dovodi u sukob interesa te ne kalja ugled Udruge.

U slučaju dvojbe oko mogućeg sukoba interesa ili utjecaja određene aktivnosti na ugled Udruge, članovi/ce su dužni konzultirati se sa Skupštinom.

Članovi/ce Udruge koji se bave istim ili sličnim poslom kao i Udruga odnosno koji su vlasnici/e poslovnih subjekata čiji su ciljani korisnici isti kao i ciljani korisnici Udruge dužni su prije preuzimanja uloge u tijelima Udruge o ovim činjenicama pravovremeno obavijestiti Skupštinu koja je dužna u skladu sa Statutom donijeti odluku o postojanju mogućih situacija sukoba interesa i donijeti odluku o načinu izbjegavanja istog.

U slučaju aktivnog političkog angažmana, a koji se odnosi na sudjelovanje u tijelima stranke i(li) vlasti te angažman tijekom izbora, članovi/ce Udruge ne mogu obnašati funkcije u tijelima Udruge, ne mogu u javnosti istupati u ime Udruge te ni na koji način isticati članstvo u Udruzi prilikom svojega stranačkoga djelovanja.

Članovi obitelji, prijatelji i organizacije povezani sa članovima/cama Udruge koji obavljaju uloge u tijelima Udruge, neće imati povlašteni tretman (osnovni kriteriji znanje, profesionalnost i stručnost).

Informacije do kojih članovi dolaze obavljajući poslove za Udrugu ne smiju se zloupotrebljavati niti koristiti u privatne svrhe a svi članovi su dužni u obavljanju poslova Udruge pridržavati se Zakona o zaštiti osobnih podataka.

Za rješavanje sporova/sukoba interesa nadležna je Skupština.

## II. PODRUČJE DJELOVANJA, CILJEVI I DJELATNOSTI

Članak 7.

Udruga je osnovana s ciljem:

* ­promicanja i unaprjeđivanja demokratizacije i jačanja kapaciteta civilnoga društva;
* promicanja umjetnosti općenito;
* poticanja razvoja alternativne, nezavisne i neinstitucionalne kulture;
* razvijanja novih modela kulturnih djelovanja van okvira postojećih institucija i poboljšanje statusa kulture u društvu općenito;
* zaštite ljudskih prava, pogotovo djece i mladih osoba, spajanjem modernih tehnologija i umjetnosti, poglavito filmske umjetnosti;
* osvješćivanja djece i mladih i promicanja vrijednosti društva jednakih prilika za sve građane i građanke, a naročito promicanja ravnopravnosti spolova, afirmacije prava i integracije u društvo osoba s invaliditetom te borbe protiv svih oblika nasilja, a naročito rodno uvjetovanog nasilja i svih oblika socijalne isključenosti, diskriminacije i stereotipa;
* aktivno uključivanje mladih u kulturne i civilne inicijative;
* osvješćivanja djece i mladih i promicanja kvalitetnog života kroz afirmaciju kulture mladih i kvalitetnog provođenja slobodnog vremena, zalaganja za ekologiju i održivi razvoj te borbu protiv svih oblika ovisnosti;
* promocija izvedbenih i audiovizualnih djelatnosti te medijske kulture;
* razvoj i promocija nezavisnih medija i edukacija o medijima i nezavisnoj kulturnoj sceni;
* obrazovanje, zapošljavanje i samozapošljavanje mladih i marginaliziranih/ranjivih skupina te poticanje poduzetništva;
* socijalne inkluzije svih marginalnih/ranjivih skupina;
* rad s djecom i mladima s raznim poteškoćama i poremećajima u ponašanju;
* promicanje vrijednosti i jednakosti nacionalnih manjina;
* provođenje programa o borbi protiv svih vrsta nasilja;
* poticanja na razvoj i jačanje lokalne i regionalne zajednice;
* zaštite okoliša i održivog razvoja;
* razvoja socijalnog poduzetništva;
* podupiranja kinematografije te kulturnog i kreativnog sektora s ciljem njihovog doprinosa održivom rastu i zapošljavanju;
* promicanja cjeloživotnog obrazovanja;
* promicanja audiovizualne djelatnosti organizacija civilnog društva;
* poticanja i razvoja volonterizma u društvu;
* razvoj i promocija kulturnog turizma;
* poticanje međusektorske suradnje u društvu;
* poticanje razumijevanja i usvajanje etičkih i moralnih vrijednosti;
* provođenja kohezijske politike Europske unije;
* zaštite i promicanja EU vrijednosti;
* proširivanja znanja građana o Europskoj uniji;
* pružanje preventivne zaštite potrošača.

Članak 8.

Udruga obavlja sljedeće djelatnosti:

* izrada i realizacija različitih projekata u sferi civilnoga društva sukladno s ciljevima Udruge;
* organizacija okruglih stolova, seminara, događanja, tribina, predavanja i projekcija za djecu i mlade radi promicanja ciljeva Udruge;
* organiziranje i provedba edukacija, treninga, radionica i predavanja o jačanju kapaciteta civilnoga društva;
* poticanja, koordiniranje i organiziranje kulturnih, umjetničkih, priredbi i sličnih manifestacija
* javno zagovaranje potreba u civilnom društvu putem medija, izdavačke djelatnosti, videoaktivizmom i dr.;
* organizacija, realizacija i izrada medijskih kampanja;
* organizacija edukacija, radionica i događanja o medijskoj pismenosti, nezavisnim medijima i nezavisnoj kulturnoj sceni;
* poticanje i promicanje istraživačkog novinarstva u svrhu razvoja demokratskog društva;
* produkcija i postprodukcija svih medijskih vrsta (video, radio, tisak, Internet)
* organizacija različitih kulturnih događaja kao i izrada i realizacija različitih projekata u sferi filma, novih medija, izvedbene i audiovizualne umjetnosti i djelatnosti radi promicanja povijesno-kulturne baštine, nacionalnog identiteta, zaštite ljudskih prava, važnosti zaštite okoliša, energetske učinkovitosti i obnovljivih izvora energije;
* izdavanje publikacija (brošura, letaka, plakata, knjiga i ostalo) i multimedijalnih sadržaja iz područja djelatnosti Udruge, sukladno posebnim propisima;
* promicanje nenasilnog rješavanja sukoba među djecom i mladima te razvijanje sposobnosti nenasilnog rješavanja problema sudjelovanjem u raznim kulturno-društvenim aktivnostima i projektima;
* organizacija događanja i promocija kulturnog turizma;
* organizacija sportskih, kulturnih susreta i turnira kao i edukacijskih kampova i izleta u prirodu;
* pokretanje i organiziranje humanitarnih akcija;
* osiguranje pružanja psihosocijalne podrške rehabilitiranim ovisnicima i njihovim obiteljima;
* organiziranje kreativnih radionica za ovisnike i oboljele od post-traumatskih sindroma;
* suradnja sa drugim udrugama, nadležnim državnim tijelima, te drugim pravnim i fizičkim osobama u zemlji i inozemstvu;
* razvijanje programa međunarodne suradnje te umrežavanje i uključivanje u rad srodnih lokalnih, regionalnih i međunarodnih organizacija i udruga;
* pripremanje i usluživanje toplih i hladnih napitaka, bezalkoholnih pića i jednostavnih jela svojim članovima u prostorijama Udruge;
* predlaganje mjera i programa nadležnim tijelima radi ostvarivanja ciljeva udruge;
* pružanje preventivne zaštite potrošača informiranjem i savjetovanjem.

Članak 9.

Područja djelovanja sukladno ciljevima:

* ­razvoj kulturnog i umjetničkog stvaralaštva
* demokratska politička kultura
* kultura i umjetnost
* zaštita ljudskih prava
* međunarodna suradnja
* obrazovanje, znanost i istraživanje
* održivi razvoj
* socijalna djelatnost
* zaštita okoliša i prirode

Članak 10.

Rad Udruge je javan. Javnost rada Udruga ostvaruje na načine utvrđene ovim Statutom, te:

* pravodobnim izvješćivanjem članova o radu udruge i značajnim događajima, pisanim izvješćima, na posebnim skupovima ili na drugi prikladan način
* putem sredstava javnog priopćavanja.

## III. ČLANOVI UDRUGE

Članak 11.

Članstvo u udruzi je dobrovoljno.

Članstvo može biti redovito i počasno.

Redovitim članom Udruge može postati svaka punoljetna, poslovno sposobna osoba, koja je zainteresirana za rad u Udruzi i koja prihvaća odredbe ovog Statuta.

Redovitim članom udruge mogu postati i pravne osobe.

Odluku o primitku u redovito članstvo donosi Izvršni odbor.

Članak 12.

Članovi Udruge upisuju se u Registar članova.

Registar članova vodi Tajnik Udruge.

Registar članova vodi se elektronički te sadrži podatke utvrđene Zakonom o udrugama (članak 12, stavak 4, NN 74/14).

Članak 13.

Izvršni odbor može imenovati počasne članove Udruge. Počasnim članom može postati osoba koja je osobnim radom i zalaganjem osobito pridonijela ostvarivanju ciljeva Udruge.

Članak 14.

Članovi Udruge imaju pravo:

* sudjelovati u aktivnostima Udruge,
* biti informirani o radu Udruge.

Redoviti članovi Udruge imaju pravo birati i biti birani u tijela upravljanja Udrugom.

Članovi Udruge imaju dužnost:

* baviti se aktivnostima udruge,
* poštovati odluke tijela Udruge,
* poštovati odredbe Statuta,
* aktivno sudjelovati u djelatnostima Udruge,
* čuvati i podizati ugled udruge,
* čuvati materijalna dobra i izvršavati preuzete obveze,

Članak 15.

Članstvo prestaje:

* dragovoljnim istupanjem,
* isključenjem zbog nepoštivanja odredbi Statuta,
* ukoliko član udruge ne sudjeluje u radu udruge kontinuirano 2 godine.

Odluku o isključenju donosi Izvršni odbor.

Izvršni odbor će donijeti odluku o isključenju ukoliko član:

* svojim postupcima trajno šteti ugledu Udruge i ostalih članova,
* postupa protivno Statutu Udruge,
* radi i djeluje protivno odlukama tijela udruge,
* ukoliko član udruge ne sudjeluje u radu udruge kontinuirano 2 godine.

Isključeni član ima pravo u roku od 15 dana, računajući od dana dostave odluke, podnijeti žalbu Skupštini Udruge.

Skupština je dužna riješiti žalbu u roku od 30 dana, računajući od dana dostave žalbe. Odluka Skupštine Udruge o isključenju je konačna.

Članak 16.

Udruga se može udružiti u srodne saveze i asocijacije. Odluku o udruživanju donosi Skupština.

## IV. TIJELA UPRAVLJANJA

Članak 17.

Tijela upravljanja Udrugom su:

* Skupština;
* Predsjednik Udruge;
* Izvršni odbor Udruge;
* Izvršni direktor Udruge.

**SKUPŠTINA**

Članak 18.

Skupština je najviše tijelo upravljanja Udruge.

Skupštinu čine svi redoviti članovi Udruge te predstavnik pravne osobe redovite članice Udruge koje imenuje osoba ovlaštena za zastupanje pravne osobe ako unutarnjim aktom pravne osobe nije propisan drukčiji način imenovanja.

Članak 19.

Skupština Udruge:

* utvrđuje politiku rada Udruge,
* usvaja statut udruge i njegove izmjene i dopune,
* usvaja plan rada i financijski plan za sljedeću kalendarsku godinu i izvješće o radu za prethodnu kalendarsku godinu
* usvaja godišnje financijsko izvješće,
* donosi druge akte i odluke važne za rad Udruge,
* odlučuje o promjeni ciljeva i djelatnosti,
* odlučuje o udruživanju u saveze, zajednice, mreže i druge oblike povezivanja udruga,
* bira i razrješava Predsjednika Udruge,
* bira i razrješava članove Izvršnog odbora
* imenuje i opoziva likvidatora udruge,
* daje smjernice za rad udruge,
* odlučuje o žalbama članova na odluke o isključenju iz Udruge,
* odlučuje o prestanku rada Udruge i raspodjeli preostale imovine udruge,
* donosi odluku o statusnim promjenama (pripajanju, spajanju i podjeli udruge),
* odlučuje i o drugim pitanjima za koja statutom nije utvrđena nadležnost drugih tijela udruge.
* skrbi o izbjegavanju sukoba interesa svih članova, volontera i uposlenog osoblja,
* obavlja i druge poslove određene Zakonom ili Statutom

Skupština može biti redovna, izborna i izvanredna.

Redovna skupština se sastaje prema potrebi, a najmanje jednom godišnje.

Skupštinu saziva Izvršni odbor.

Izvršni odbor dužan je pozive za zasjedanje Skupštine dostaviti članovima najmanje sedam dana prije dana zasjedanja.

Izvršni odbor obvezan je sazvati zasjedanje Skupštine kada to zatraži Izvršni direktor ili deset redovitih članova Udruge. U svom zahtjevu za sazivanje Skupštine predlagatelji su obavezni predložiti dnevni red sjednice.

Izvršni odbor saziva sjednicu prema predloženom dnevnom redu predlagatelja, a ako je ne sazove u roku od 20 dana od dana dostave zahtjeva, sazvat će je predlagatelji (odluka treba sadržavati prijedlog dnevnog reda, te mjesto i dan održavanja sjednice).

U slučaju isteka mandata tijelima udruge Skupštinu udruge saziva zadnja osoba za zastupanje upisana u Registar udruga ili 1/3 redovitih članova udruge, koji su upisani u popis članova prije isteka mandata tijelima udruge.

Članak 20.

Sjednici Skupštine predsjedava Predsjednik Udruge. U odsutnosti Predsjednika, Skupština će na početku sjednice javnim glasovanjem odrediti osobu koja predsjedava sjednicom.

Skupština punovažno odlučuje ako je na sjednici prisutna većina članova Skupštine. Skupština donosi odluke natpolovičnom većinom prisutnih članova, osim ako je Statutom propisana posebna većina.

Skupština odlučuje javnim glasovanjem, a može odlučiti da o pojedinom pitanju odluči tajnim glasovanjem.

O radu Skupštine vodi se zapisnik, koji se čuva u pismohrani Udruge. Zapisnik potpisuju zapisničar i ovjerovitelj.

Članak 21.

**PREDSJEDNIK UDRUGE**

Predsjednika Udruge bira i razrješava Skupština.

Predsjednik Udruge zastupa i predstavlja Udrugu, te odgovara za zakonitost njezina rada.

Mandat predsjednika Udruge traje četiri godine, a može biti biran u narednim mandatima bez ograničenja.

Predsjednik:

* zastupa i predstavlja Udrugu
* utvrđuje prijedlog Statuta
* surađuje s Izvršnim odborom
* rukovodi radom Skupštine Udruge,
* vodi poslove udruge sukladno odlukama Skupštine
* provodi odluke Skupštine i Izvršnog odbora
* odgovoran je za podnošenje Skupštini prijedloga godišnjeg financijskog izvješća
* predlaže program rada Skupštini na razmatranje i prihvaćanje,
* brine o izvršenju usvojenog programa rada i provedbi odluka Skupštine Udruge,
* upravlja imovinom Udruge,
* podnosi izvješća o radu Udruge Skupštini Udruge,
* brine se o upoznavanju javnosti s radom Skupštine Udruge,
* sklapa ugovore i poduzima pravne radnje u ime i za račun udruge
* obavlja i druge poslove u skladu sa zakonom, statutom i aktima udruge
* izvještava Skupštinu o svom radu

## Članak 22.

Predsjednik Udruge može biti razriješen dužnosti i prije isteka roka na koji je izabran:

* na vlastiti zahtjev,
* ako ne postupa u skladu s uputama i smjernicama Skupštine,
* ako djeluje protivno zakonu ili Statutu ili
* ako svojim istupanjem i djelovanjem šteti ugledu Udruge.

## IZVRŠNI ODBOR

Članak 23.

Izvršni odbor je izvršno tijelo Udruge i najviše tijelo upravljanja između dva zasjedanja Skupštine.

Članove i članice Izvršnog odbora bira i imenuje Skupština na razdoblje od četiri (4) godine, uz mogućnost biranja u narednim mandatima bez ograničenja.

Izvršni odbor ima maksimalno tri (3) člana.

Članak 24.

Članovi Izvršnog odbora moraju ispunjavati sljedeće uvjete:

1. da su zaposleni u Udruzi
2. da najmanje godinu dana usko surađuju s Udrugom na programima ili projektima Udruge

Članak 25.

Članovi Izvršnog odbora ravnopravno predstavljaju sukladno svojim ovlastima i promoviraju Udrugu u zemlji i inozemstvu te unapređuju njezin rad.

Članak 26.

Članovi Izvršnog odbora među sobom biraju izvršnog direktora, zamjenika izvršnog direktora i tajnika Udruge~~.~~

Radom Izvršnog odbora koordinira izvršni direktor.

Članak 27.

Izvršni odbor:

* predlaže izmjene i dopune Statuta
* donosi strateške programske i financijske odluke u svrhu razvoja i dobrobiti Udruge, u skladu sa zakonom, Statutom i ostalim aktima Udruge te odlukama Skupštine i Izvršnog odbora
* saziva zasjedanje Skupštine, predlaže dnevni red i priprema sve materijale o kojima Skupština raspravlja,
* provodi odluke i zaključke Skupštine,
* utvrđuje prijedloge programa djelatnosti i planove rada,
* odlučuje o primitku novih redovitih članova Udruge i imenuje počasne članove,
* odlučuje o isključenju iz članstva,
* donosi odluku o imenovanju osoba ovlaštenih za zastupanje
* osniva radna tijela, u suradnji s Izvršnim odborom, u koje može uključivati vanjske stručnjake, s ciljem programskog i financijskog razvoja Udruge
* odlučuje o honorarnom i profesionalnom angažmanu u Udruzi
* odobrava poslovne angažmane koji nisu obuhvaćeni tekućim financijskim planom
* brine o izvršenju usvojenog programa rada i provedbi odluka Skupštine Udruge
* podnosi izvješća o radu Udruge Skupštini udruge
* priprema i razmatra godišnji plan aktivnosti i godišnji financijski plan
* nadzire materijalno i financijsko poslovanje Udruge
* odlučuje o promjeni adrese sjedišta Udruge,
* upravlja imovinom udruge,
* odlučuje o raspodjeli prikupljenih sredstava,
* obavlja i druge poslove određene Zakonom, Statutom i drugim općim aktima Udruge.

Članak 28.

Izvršni odbor se sastaje najmanje 4 puta godišnje, a odluke donosi natpolovičnom većinom svih članova.

Članak 29.

Za svoj rad Izvršni je odbor odgovoran Skupštini.

Izvršni odbor podnosi Skupštini godišnje izvješće o svom radu.

Izvršni odbor i svaki njegov član mogu podnijeti ostavku ili biti opozvani prije isteka vremena na koje su birani.

Pojedini član Izvršnog odbora i Odbor u cjelini mogu biti opozvani ako:

* ne ispunjavaju ovim Statutom utvrđene obveze,
* postupaju suprotno odredbama ovog Statuta i politici koju je utvrdila Skupština,
* pojedinom članu Izvršnog odbora prestaje ova dužnost ako on, odnosno kolektivni član kojeg u Skupštini predstavlja, prestane biti članom Udruge

Članak 30.

**IZVRŠNI DIREKTOR**

Izvršni direktor je zaposlenik Udruge i osoba ovlaštena za zastupanje Udruge.

Izvršnog direktora bira i razrješava Izvršni odbor.

Izvršni direktor:

* zastupa i predstavlja Udrugu, te je odgovoran za zakonitost rada Udruge;
* donosi odluke o zapošljavanju i prekidu radnog odnosa u skladu s Pravilnikom o radu;
* nadzire i vrednuje rad zaposlenika Udruge;
* prati poštivanje politika i procedura, statuta i drugih akata;
* koordinira pripremu strateškog i svih operativnih planova;
* uspostavlja i održava efektivnu internu i eksternu komunikaciju;
* daje odobrenje za izvanredne istupe u javnost (koji nisu vezani uz postojeće planove);
* saziva i vodi mjesečne, kvartalne i godišnje sastanke zaposlenika Udruge;
* izrađuje i donosi sistematizaciju radnih mjesta;
* izrađuje i provodi plan usavršavanja i vrednuje usavršavanje;
* imenuje i opoziva voditelje projekata;
* donosi politiku plaća;
* priprema prijedlog Statuta te njegove izmjene i dopune;
* priprema prijedlog općih akata;
* provodi strateški plan;
* provodi godišnje, kvartalne i mjesečne planove rada;
* radi na prikupljanju svih resursa za rad i koordinira njihovo korištenje;
* dostavlja zapisnik s redovne sjednice Skupštine nadležnom uredu koji vodi Registar udruga;
* osigurava i nadgleda provođenje odluka Skupštine;
* sudjeluje u kreiranju javnih politika i strategija angažmanom u razvojnim radnim tijelima;
* obavlja i druge poslove u skladu sa zakonom, Statutom i aktima Udruge.
* Izvršni direktor je za svoj rad odgovoran Izvršnom odboru, te se opoziva po postupku po kojem je i izabran.
* Za pripremu prijedloga i stručnu obradu pojedinih pitanja iz svog djelokruga, Izvršni direktor može osnovati stalne i povremene komisije, kao stručna i pomoćna tijela u svom radu. Odlukom o imenovanju stalnih i povremenih tijela upravljanja, Izvršni direktor određuje njihove zadatke i način rada, sastav i trajanje mandata kao i druga pitanja značajna za njihov rad. Članovi takvih tijela ne moraju nužno biti zaposlenici i/ili članovi Udruge.

Članak 31.

**ZAMJENIK IZVRŠNOG DIREKTORA UDRUGE**

Zamjenika izvršnog direktora bira i razrješava Izvršni odbor na prijedlog Izvršnog direktora.

Zamjenik Izvršnog direktora pomaže Izvršnom direktoru u obavljanju poslova i mijenja ga u slučaju njegove spriječenosti.

Članak 32.

**TAJNIK UDRUGE**

Tajnika bira i razrješava Izvršni odbor na prijedlog Izvršnog direktora.

Tajnik je za svoj rad odgovoran Izvršnom odboru Udruge.

Tajnik:

* obavlja stručno – administrativne poslove u Udruzi,
* vodi popis članova,
* izvršava odluke, zaključke i druge akte Skupštine i Izvršnog odbora,
* priprema sjednice Skupštine i Izvršnog odbora,
* obavlja i druge poslove sukladno Zakonu, Statutu i drugim aktima Udruge.

## IV. IMOVINA UDRUGE I NAČIN STJECANJA IMOVINE

Članak 33.

Imovinu Udruge čine:

* novčana sredstva koja je udruga stekla uplatom članarina, dobrovoljnim prilozima i darovima
* novčana sredstva koja udruga stekne obavljanjem djelatnosti kojim se ostvaruju ciljevi, financiranjem programa i projekata udruge iz državnog proračuna i proračuna jedinica lokalne i područne (regionalne) samouprave te fondova i/ili iz inozemnih izvora
* druga novčana sredstva stečena u skladu sa zakonom
* nekretnine i pokretne stvari udruge,
* druga imovinska prava.

Sva prikupljena sredstva koriste se isključivo za ostvarivanje ciljeva osnivanja udruge utvrđenih statutom, u skladu sa Zakonom.

O raspodjeli prikupljenih sredstava odlučuje Izvršni odbor.

##### Članak 34.

Udruga stječe imovinu:

* sudjelovanjem na javnim pozivima za financijske podrške programima i projektima iz sljedećih izvora: državni proračun, proračuni jedinica lokalne i područne samouprave te fondova i inozemnih izvora
* primanjem dobrovoljnih priloga i darova
* kroz sponzorstva
* bavljenjem aktivnosti kojima se ostvaruju ciljevi, sukladno Zakonu

##### Članak 35.

Za opravdane troškove učinjene u vezi s obavljanjem djelatnosti Udruge članovi imaju pravo na naknadu.

O visini naknade odlučuje Izvršni odbor.

Članak 36.

Financijska godina Udruge počinje 1. siječnja, a završava 31. prosinca iste godine.

Članak 37.

Za svoje obveze udruga odgovara svojom cjelokupnom imovinom

Članovi udruge i članovi njezinih tijela ne odgovaraju za obveze udruge

Nad udrugom se može provesti stečaj, sukladno zakonu.

Udruga i osobe ovlaštene za zastupanje udruge za štetu učinjenu udruzi ili udruge prema trećim osobama odgovaraju sukladno općim propisima o odgovornosti za štetu.

## V. PRESTANAK UDRUGE

Članak 38.

Udruga prestaje s radom odlukom Skupštine ili iz drugih razloga propisanih Zakonom o udrugama.

Odluku o prestanku udruge donosi Skupština dvotrećinskom većinom svih članova Skupštine.

U slučaju prestanka postojanja Udruge preostala imovina će pripasti udruzi, ustanovi ili zakladi koje imaju iste ili slične statutarne ciljeve, sukladno odluci Skupštine i u skladu s člankom 53. Zakona o udrugama NN 74/17.

Članak 39.

U slučajevima predviđenim Zakonom provodi se postupak likvidacije udruge.

Likvidaciju provodi likvidator Udruge.

Likvidatora Udruge imenuje i opoziva Skupština.

Likvidator zastupa udrugu u postupku likvidacije te se otvaranjem likvidacijskog postupka upisuje u registar udruga kao osoba ovlaštena za zastupanje udruge do okončanja postupka likvidacije i brisanja udruge iz registra udruga.

### VI. PRIJELAZNE I ZAVRŠNE ODREDBE

Članak 40.

Statut Udruge donosi Skupština većinom glasova ukupnog broja redovitih članova. Statut Udruge stupa na snagu s danom donošenja.

Članak 41.

Tumačenje odredaba ovog Statuta daje Skupština Udruge. Tumačenje drugih akata Udruge daje Izvršni odbor.

Sporove u vezi s ovim Statutom rješava Skupština

U Zagrebu, 28. 12. 2019.

#### Predsjednica Udruge:

Ivanka Mezak